En aquest marc, el conseller Mena va destacar que "cal que fem un reconeixement als castells i als seus màxims protagonistes, els castellers, no només per ser patrimoni immaterial de la humanitat, sinó sobretot per la seva tasca social i per l'exemple de cultura de l'esforç que signifiquen per al nostre país".
A més, el conseller va ressaltar que les tres funcions que assenyalen els castellers amb les seves construccions ha de ser el full de ruta perquè Catalunya pugui sortir de la situació de crisis actual.
"Si estem cohesionats –ha afegit-, treballem en equip i cerquem superar-nos i afegim esforç a tot el que fem dia a dia, el nostre país té un futur en positiu".
El conseller F. Xavier Mena va destacar que des del Departament d'Empresa i Ocupació "reivindiquem que l'esperit casteller s'estengui a tota la nostra societat".
El conseller Mascarell, per la seva banda, va recordar que "avui celebrem un any des de la declaració dels Castellers Patrimoni Immaterial de la Humanitat.
Els castells són, a més de part de la nostra història, una expressió de la nostra contemporaneïtat.
Ens fan sentir vius i alimenten el nostre el sentiment de pertinença a una comunitat, a un moment i a un lloc compartit".
Mascarell va destacar la importància dels castellers en la transmissió dels valors catalans al món: "A través dels castellers ens expliquem al món perquè representen els nostres valors, són símbol de la nostra nació: una cultura moderna i arrelada al territori i respectuosa amb la tradició; una societat oberta i integradora; el rigor sense excessiva competitivitat, i la transmissió de valors col·lectius".
A l'acte també hi van assistir el director general d'Atenció Ciutadana i Difusió, Ignasi Genovès; el director del Centre de Promoció de la Cultura Popular i Tradicional Catalana, Lluís Puig; el director de l'Agència Catalana de Turisme, Xavier Espasa; la presidenta de la Coordinadora de Colles Castelleres de Catalunya, Anna Guasch; el director general d'Editores Lunwerg, Javier Zaldúa; i representants del grup Damm i de l'empresa Basf.
En aquest acte els Castellers de Barcelona, els Castellers de la Vila de Gràcia i la Colla Jove de Barcelona van aixecar tres pilars commemoratius.
La mostra, que es podrà visitar fins al 16 de març del 2012, l'organitzen l'Agència Catalana de Turisme, adscrita al Departament d'Empresa i Ocupació, i Editores Lunwerg, amb el patrocini de les empreses Damm i Basf.
L'exposició, que coincideix amb el primer aniversari de la inscripció dels castells a la Llista Representativa del Patrimoni Cultural de la Humanitat, aplega una selecció de fotografies que es publiquen en el llibre Castells i Castellers.
Una voluntat col·lectiva, editat per Lunwerg, que també es va presentar el mateix dia al Palau Robert.
La presentación va anar a càrrec del director general d'Editores Lunwerg, Javier Zaldúa; la presidenta de la Coordinadora de Colles Castelleres de Catalunya, Anna Guasch; un dels autors del llibre, Joan Beumala, i un dels fotògrafs, Rafael López Monné.
Aquest llibre, a través de fotografies i textos, permet al lector endinsar-se en la intensitat i l'espectacularitat dels castells.
Imatges i textos que també fan referència a la història, la tècnica castellera i els valors associats a aquestes construccions humanes en un món individualista: força, equilibri, seny, valor, constància, confiança en els altres, cultura de l'esforç, feina en equip...